Kaapstad-skietery: Polisieminister vra hulp; stasie onder nuwe bevelFikile Mbalula. Foto: ANA Fikile Mbalula, die minister van polisie, het inwoners van Kaapstad versoek om die polisie by te staan om die verdagtes op te spoor wat Vrydagaand 11 mense koelbloedig doodgeskiet het. Maroela Media het Saterdag berig verskeie skietvoorvalle het in die Marikana- informele nedersetting in Philippi-Oos naby Nyanga plaasgevind. “Altesaam tien mense is op vier tonele doodgeskiet en een persoon wat tydens die voorvalle beseer is, is later in die hospitaal dood,” het Mbalula Sondag in ŉ verklaring gesê. “Die eerste voorval het na bewering in ŉ sjebien plaasgevind waar onbekende verdagtes skote gevuur en vier mense noodlottig gewond het. Die tweede toneel was by ŉ plakkershut. Drie mense is in dié woonplek doodgeskiet. ŉ Vierde persoon is buite die plakkershut doodgeskiet [toneel 3]. Op die vierde toneel is twee liggame in ŉ straat naby dié plakkershut gevind,” het Mbalula gesê. Hy het gesê twee mense is tydens die skietvoorvalle beseer. Een van hulle is in die loop van die aand in ŉ hospitaal dood. Dié skietery volg op ŉ voorval wat Dinsdag in dieselfde omgewing plaasgevind het waarin sewe mense doodgemaak is. Die polisie vermoed dit was weerwraakmoorde. “Dié soort aanvalle op ons mense kan nie voortgaan sonder reaksie van die polisie nie. Die polisie is verplig om op te tree en hulle sal dit doen om sodoende ons mense en die stabiliteit van demokrasie te verdedig,” het Mbalula gesê. Brig. Novela Potelwa, woordvoerder van die polisie in die Wes-Kaap, het Saterdag gesê ŉ taakspan is saamgestel om die geweld in Philippi-Oos te bekamp. Lt.genl. Khombinkosi Jula, die Wes-Kaapse polisiekommissaris, het Saterdag die Philippi-Oos-polisiestasie onder die bevel van sy adjunkkommissaris, genl.maj. Mpumelelo Manci, geplaas. Manci het jare lange ondervinding en het voorheen in Nyanga as stasiekommissaris gedien. Hy sal ondersteun word deur ŉ span wat bestaan uit spesialisspeurders, intelligensiebeamptes en hoërisiko-eenhede soos die taktiese reaksie- en nasionale intervensie-eenheid. Potelwa het gesê polisiespanne is sedert die skietery steeds besig met soekoperasies in die gebied. Niemand is nog in verband met die skietvoorvalle in hegtenis geneem nie. Mbalula het ŉ beroep op die gemeenskap van Philippi gedoen om die polisie by te staan om die “gewetenlose misdadigers wat geen respek vir lewe het nie” op te spoor sodat hulle vervolg kan word.